google/wiki40b huggingface dataset:
Machine Head

Bakgrunn

Den opprinnelige tanken var å spille inn albumet «live» som under en konsert, men da konsertlokalet brant ned måtte man finne et alternativ. Claude Nobs fant først et studio i sentrum i Montreux, men politiet jagde dem derfra fordi lydnivået holdt befolkningen våkne. Derfor rigget de seg til på Montreux' Grand Hotel og benyttet diverse hotellrom som studio.

Utgivelser

Machine Head er det mest berømte og bestselgende albumet til Deep Purple og finnes i flere forskjellige utgaver. Det ble opprinnelig utgitt i slutten av mars 1972 og senere i Kvadrofonisk Surround (4.0) fra 1972 og 1974. Hele albumet ble remikset av Roger Glover i 1997. Det fikk også en ny 5.1 miks i 2001, og i 2003 ble den Kvadrofonisk-miksen fra 1972 utgitt på SACD
I 2012 kom Machine Head i 40-årsjubileumsutgave på 4CD pluss DVD.

Sporliste

Alle låtene er skrevet av Ritchie Blackmore, Ian Gillan, Roger Glover, Jon Lord og Ian Paice.
Sandnes Sykleklubb

Sandnes Sykleklubb (stiftet 20. september 1928) er organisert i Norges Idrettsforbund via Rogaland idrettskrets og Norges Cykleforbund via Rogaland Cyklekrets.

Kjente utøvere

Klubbens utøver, Erik Johan Sæbø deltok for Norge i sykling under Sommer-OL 1988. Sæbø ble Norgesmester på fellesstart i 1988.
Fyrkat

Fyrkat er et forsvarsanlegg fra vikingtiden, anlagt omkring 980 e.Kr sørvest av Hobro i Region Nordjylland i Danmark. Fyrkat er den minste av de fire undersøkte ringborgene i Danmark. De tre andre er Trelleborg på Sjælland, Nonnebakken ved Odense og Aggersborg i nord ved Limfjorden. Mens Aggersborg var 288 meter i diameter (48 langhus), var de tre andre bare 120 meter i diameter og rommet neppe mer enn 16 store langhus.
I likhet med Aggersborg ligger Fyrkat også nær Hærvejen eller ca. 1,5 km øst for den østligste hærvejsrute mellom Ålborg og Viborg, hvor denne passerer Onsild å. Selv om Fyrkat er den minste av de tre borgene, møter vi her et imponerende forsvarsanlegg. Anlegget er strengt geometrisk oppbygget og lagt innenfor en sirkel med en diameter på 120 m. Her er en karrébebyggelse med fire ganger fire hus anbrakt i kvadrat. I midten av hver karré ligger dessuten et mindre hus. Nordøst for Fyrkat er det funnet tilhørende gravplass med ca. 30 graver, bl.a. barnegraver og en kvinnegrav med meget kostbare gaver.
Tolkningen av vikingtidens ringborger er omdiskutert. De er blitt satt i forbindelse med erobringen av England i 1013, samlingen av Danmark til et kongerike under Harald Blåtann, stridigheter om makten mellom Harald Blåtann og hans sønn Svein Tjugeskjegg, og med truslene fra den tyske keiser i syd. En årringsdatering av Fyrkatborgen viser at borgen sannsynligvis er oppført mellom 979 og 981, dvs. noenlunde samtidig med Aggersborg, Trelleborg og den store broen over Ravning Enge. 
I nærheten av Fyrkat ligger Fyrkat Vikingecenter med mange rekonstruksjoner av bygninger fra vikingtiden.
Bangsund Idrettslag

Fotball

A-laget i fotball spiller i 2015 i 5. divisjon. Klubben spilte sist i 2. divisjon i 1998.
Mohammad Othman

Bakgrunn

Othman kommer fra landsbyen Jayyous, som har lidd mye under israels mur på Vestbredden, blant annet fordi 75 % av landsbyens dyrkbare områder og seks av landsbyens syv brønner ligger på «feil» side av den. Ikke–voldelige protester fra landsbyens innbyggere har blitt møtt med hard motstand fra israelske styrker. Halvparten av landsbyens ca. 3 000 innbyggere er nå avhengig av matforsyninger fra hjelpeorganisasjoner.

Konsekvensene av den israelske bosetningen Zufim North (Tsufin North), som er bygget av Lev Levievs selskaper etter at muren kom på plass, har også vært store for landsbyen, blant annet fordi landområder er blitt gitt til bosetterne. Bosetterne hevder landet ble solgt til dem av landsbyens innbyggere, noe disse benekter.
Othman ble politisk aktiv på slutten av 1990–tallet. Han har arbeidet mot den israelske muren, blant annet som ungdomskoordinator for organisasjonen Stop the Wall, og har også arbeidet med informasjonskampanjer om israelske og multinasjonale bedrifters involvering i brudd på menneskerettighetene mot den palestinske befolkningen.

Norgesbesøk

Othman har besøkt Norge flere ganger. Han har hatt en rekke møter med norske politikere og politiske organisasjoner, blant annet med finansminister Kristin Halvorsen.

Arrestasjon

Othman ble arrestert den 22. september 2009 av Israelske myndigheter ved hjemkomsten til Palestina, etter et norgesbesøk. Arrestasjonen skjedde ved Allenby Bridge Crossing, grensen mellom Jordan og Vestbredden. Othman holdes i interneringsleiren Huwarra Detention Centre. Interneringsleiren er kjent for utstrakt bruk av tortur, også mot mindreårige fanger.
Fra frivillige organisasjoner uttrykkes det frykt for at Othman blir satt under såkalt administrative detention, hvilket i praksis betyr fengsling på ubestemt tid og uten dom. Interneringsformen faller inn under israelsk militær lovgivning. 800 av Israels 11 000 palestinske fanger holdes under administrative detention.
Også andre palestinske menneskerettighetsaktivister har blitt arrestert på tilsvarende måter, blant annet ble Muhammad Srour arrestert ved hjemkomsten fra Genève. Srour hadde vært i Genève som øyevitne for FNs sannhetskommisjon for Gaza (UN Fact Finding Mission on Gaza).
Andrij Pjatov

Landslaget

Han ble tatt ut til Fotball-EM 2012 i Polen og Ukraina.
Han ble tatt ut i Ukrainas EM-tropp til EM i Frankrike 2016.
Askeladden 475 Freestyle

Askeladden 475 Freestyle er en 16 fot skjærgårdsjeep, produsert av norske Askeladden Boats, første gang introdusert i 1995.
Båten har sitteplass til seks personer, og har ekstra høyt innvendig fribord. Den er selvlensende, og fylt med flyteskum slik at den ikke vil synke selv om den er helt fylt med vann og med full last ombord.
 Førerstolen er dobbel og kan vendes, mellom sitteplassene bak er det et lite bord som kan slås opp, og man har da mulighet for fire personer å sitte rundt bordet. Modeller fra 2003 har eget sturom for vannski eller fiskeutstyr i siden, drenert dregg-luke forut, samt oppbevaringsrom i konsollen, i tillegg til oppbevaringsrom under sitteplass foran, under førerplass, og bak som har vært siden den første båten kom. Askeladden 475 Freestyle kommer også med imitert teak-dørk.
Aornon

Aornon (gresk: Ἄορνον) var et orakel i antikkens Hellas som var lokalisert i Thesprotia i en grotte kalt for Kharonion (Χαρώνειον ἄντρον eller χάσμα; «Kharons grotte»), i moderne tid gitt navn i latinisert utgave som Charonium (gruppe av grunnleggende partikler som består av par av kvarker og antikvarker) og som ga fra seg giftig damp. 
Navnet på grotten, Kharons grotte, reflekterte troen i gresk mytologi på at det var inngangen til Hades eller til Tartaros, en særskilt avgrunn i underverden. Kharon var navnet på fergemannen som brakte de døde over elven Akheron (eller Styx) til underverden og til de dødes bolig. 
I en egen versjon av myten reiste Orfeus til Aornon for å komme seg inn i underverden for å gjenvinne sin døde hustru Eurydike.
Kramgoa låtar 17

Kramgoa låtar 17 er et musikkalbum med Vikingarna, utgitt i 1989.
DAF Norge

DAF Norge AS er et norskeid selskap som representerer DAF Trucks og SsangYong i Norge. Hovedsetet er i Råde, hvor selskapet har verksted, delelager og kontorer.
Selskapet ble stiftet i 1981. I 1998-99 var omsetningen ca. 200 mill. kr.
Selskapet har vært importør av SsangYong siden 1994. Den første modellen som ble lansert i Norge var Rexton under OL på Lillehammer. Rodius ble lansert i april 2005, Kyron i august 2006 og Actyon Sports i mars 2007.
Parc des Princes

VM i fotball

Stadionet har blitt brukt under begge verdensmesterskap i fotball som har blitt arrangert i Frankrike.  Under VM i fotball 1938 ble det spilt tre kamper her; én kamp i første runde som endte uavgjort og omkampen for denne samt en semifinale.  Under VM i fotball 1998 ble det spilt fire kamper i gruppespillet, én åttendedelsfinale og bronsefinalen på Parc des Princes.

EM i fotball

Frankrike arrangerte sluttspillet i det første EM i fotball i 1960 og stadion ble brukt til både én semifinale og finalen hvor Sovjetunionen slo Jugoslavia 2-1 etter ekstra omganger.
Ved EM i fotball 1984 ble det spilt to gruppekamper samt finalen på stadionet.  Frankrike slo Spania 2-0 i finalen.
Stadionet ble brukt til fire gruppekamper samt én åttendedelsfinale under EM i fotball 2016.

VM i rugby union

I 2007 arrangerte Frankrike VM i rugby union.  Fire gruppespillkamper og bronse finalen ble spilt på Parc des Princes.

Champions League

Den 13. juni 1956 ble den første finalen i Serievinnercupen (nå kjent som Champions League eller Mesterligaen) holdt på Parc des Princes. Spanske Real Madrid skulle møte franske Stade Reims. 38 000 mennesker møtte opp for å se finalen, som til slutt endte med 4-3 til laget fra Spania. Senere ble det holdt to nye finaler i «Prinsenes park». I 1974/75-sesongen ble den andre finalen spilt, det var et oppgjør mellom tyske Bayern München og engelske Leeds United. Ca. 50 000 mennesker møtte opp for å se finalen som til slutt endte med 2-0-seier til Bayern München. Den tredje finalen trakk 48 360 tilskuere, og ble vunnet av engelske Liverpool 1-0 over spanske Real Madrid.

Cupvinnercupen

Finalen i Cupvinnercupen ble spilt her i 1978 da Anderlecht vant 4-0 over Austria Wien og i 1995 da Real Zaragoza slo Arsenal 2-1.

UEFA Cup/Europa League

Parc des Princes har arrangert finalen én gang; i 1998 da Inter slo Lazio 3-0

Rugby union europacup

Stadionet har blitt brukt til finalen i European Rugby Champions Cup i 2001 da Leicester Tigers vant 34-30 over Stade Français.
Stefan Herheim

Bakgrunn

Herheim er oppvokst på Ammerud i Oslo. Hans tyske mor arbeidet ved Goethe-instituttet i Oslo, mens hans norske far var bratsjist i Den Norske Operas orkester. Som barn fikk han cello-undervisning og sang i St. Hallvardguttene fra han var seks år gammel. Han begynte også å lage oppsetninger med marionetter på gutterommet, og sammen med pater Ronald Höllscher satte han opp operaer med dukketeateret for nonnene i St. Hallvard kirke og kloster etter søndagsmessen. 
Etter grunnskolen gikk han musikklinjen ved Foss videregående skole. Parallelt med skolegangen spilte han barneroller og statistroller på Operaens scene, og hadde også i flere år jobben med å kjøre hovedscenens tekstmaskin.

Kunstnerisk virke

Som attenåring begynte Stefan Herheim å arbeide ved Statens operahøgskole, som regiassistent for Veselina Manolova, scenograf og produksjonsleder. Da han var 19 år gammel startet han dukketeaterensemblet Operamarionettene sammen med to venninner fra Foss videregående skole, og turnerte med dette ensemblet en periode. Han var både dukkemaker, kulissemaker og scenograf, regissør og dukkespiller. I 1991 satte Operamarionettene opp Tryllefløyten i anledning 200-årsmarkeringen av Mozarts død.
Noe senere ble han tatt opp som student ved Hochschule für Musik und Theater Hamburg. Der studerte han under den kjente regissøren Götz Friedrich.
Herheim har laget en rekke utradisjonelle operaoppsetninger, som for eksempel Wolfgang Amadeus Mozarts Bortførelsen fra Seraillet ved Festspillene i Salzburg samt Georg Friedrich Händels Julius Caesar ved Den Norske Opera. Ifølge Aftenposten var Bortførelsen fra Seraillet i 2003 Herheims internasjonale gjennombrudd. 
I 2008 nøt Herheim suksess med Richard Wagners Parsifal ved Festspillene i Bayreuth, hvor han debuterte som første norske regissør. For denne oppsetningen vant han Musikk-kritikerprisen 2007/2008. Herheims versjon av Parsifal ble vist i Bayreuth fem år på rad, fra 2008 til 2012. Det var Wolfgang Wagner, komponistens barnebarn, som i 2005 hadde invitert Herheim til å regissere Parsifal for Festspillene.
Det tyske magasinet Opernwelt kåret Herheim til Årets regissør i 2007, 2008 og 2010.

I 2012 hadde han regien på Giacomo Puccinis La Bohème ved Den Norske Opera. Anmelderen i nettavisen Ballade.no skrev om denne oppsetningen at
«Opera kan ikke bli bedre enn fredagens premiere av Stefan Herheims “La Bohème”».
I 2017 regisserte han La Cenerentola av Rossini ved Den norske Opera. Aftenpostens anmelder mente at Herheims versjon av La Cenerentola – som er historien om Askepott – var
«fantastisk, fjollete fjas», tok «sjangeren operakomedie til nye høyder» og var «breddfull av musikalsk moro, varm lekenhet og kjærlighet til musikken»
Da Aftenposten i november 2017 meldte at Herheim hadde blitt utnevnt til ny teatersjef for Theater an der Wien, omtalte avisen ham som «Norges kanskje mest anerkjente operaregissør».
Aphanicercella bifurcata

Utseende

Små, mørke steinfluer. Et karakteristisk kjennetegn er at baklårene er svært kraftige.

Levevis

Artene i familien Notonemouridae kan finnes i en rekke forskjellige ferskvanns-lokaliteter, men foretrekker kaldt og oksygenrikt vann. Noen arter lever på steiner som blir overskylt av fossefall eller stryk, andre lever i elver eller innsjøer. Nymfene eter døde planter og dødt, organisk materiale og gjennomfører utviklingen på ett år. De har sterke bein og kan krype opp loddrette overflater, også mot en kraftig vannstrøm. De voksne fluene kan hoppe ved hjelp av sine kraftige baklår, noen arter flyr også godt. De tar trolig næring til seg.
Transposon

Transposoner (eller "hoppende gener") er biter av DNA som kan flytte seg til nye steder i genomet i en celle. Flyttingen kan enten skje i form av "kopier-og-lim-inn" eller "klipp-og-lim-inn". Transposoner kan føre til mutasjoner med betydelig fenotypiske effekt og de kan endre cellas genomstørrelse. Oppdagelsen av disse "hoppende genene" i 1950 ga Barbara McClintock Nobelprisen i fysiologi eller medisin i 1983. McClintock er fortsatt (2010) den eneste kvinnelige ene-mottaker av denne nobelprisen.
Transposoner kan utgjøre en stor del av genomets størrelse i eukaryote celler og er en del av ikke-kodende DNA. Transposoner innebærer viktige metoder for å endre DNA i levende organismer.
Skotsk

Status

Det har mange ganger vært diskutert om skotsk skal regnes som et eget språk eller som en engelsk dialekt. Før Det forente kongerike ble opprettet i 1707 var det vanlig å anse det som et eget språk, men av politiske grunner ønsket mange å gå bort fra dette etter at nasjonene ble forent.
Den britiske regjeringen anerkjenner i dag skotsk som et regionalt språk, og det er registrert som sådan i det europeiske charter for regionale språk og minoritetsspråk. Begrunnelsen for å anerkjenne det som et eget språk og ikke en engelsk dialekt er at det finnes en uavhengig litterær tradisjon, egne ortografiske konvensjoner (som på grunn av manglende regulering er noe vage på en del punkter) og betydelige forskjeller i ordforråd og fonologi. Skotsk var også offisielt språk for det første skotske parlamentet.

Eksempel

På nettet finnes (blant andre eksempler på språket) en musikkfil, en middelalderballade sunget på lallans: The Twa Corbies -
Nord-Australia

Nord-Australia (engelsk: North Australia) kan vise til et tidligere territorium, en tidligere koloni eller en foreslått delstat som vil erstatte det nåværende Nordterritoriet i Australia.

Koloni (1846-1847)

Nord-Australia var en koloni som eksisterte en kort tid etter at den ble autorisert i et Letters Patent fra dronningen den 17. februar 1846. Kolonien omfattet alt land i Nordterritoriet og den nåværende delstaten Queensland nord for 26ºS. Hovedstaden var Port Curtis, som nå kalles Gladstone, med oberst George Barney som viseguvernør. Charles Augustus FitzRoy, Guvernør av New South Wales, var guvernør. Kolonien var ment som en ny straffekoloni etter at transportering tok slutt i de eldre australske koloniene. Kolonien ble erklært i en seremoni ved Settlement Point den 30. januar 1847. Etableringen av den nye kolonien, og dens status som en straffekoloni, ble kraftig kritisert i New South Wales' parlament. Patentet som etablerte kolonien ble tilbakekalt i desember samme år, etter et regjeringsskifte i Storbritannia. Oberst Barney og hans mannskap mottok ikke beskjeden før i 1847, da nyheten ankom Sydney den 15. april 1847.

Territorium (1927-1931)

Nord-Australia var et territorium i Australia fra 1927 til 1931. George Pearce, innenriksminister i Australias føderale regjering på 1920-tallet, mente at Nordterritoriet var for stort til å kunne styres på en tilfredsstillende måte. Så den 1. februar 1927 ble Nordterritoriet delt i to separate territorier, Nord-Australia og Sentral-Australia. Grensen mellom de to territoriene gikk langs 20°S. Den 12. juni 1931 ble imidlertid de to territoriene slått sammen, og fikk det gamle navnet Nordterritoriet.

Foreslått delstat

Nord-Australia er også foreslått som navn på Nordterritoriet hvis det blir godkjent som en delstat i Australia.
Samuel Wilberforce

Bakgrunn

Wilberforce studerte i Oxford, ble i 1830 pastor i Brightstone (på øya Wight) og i 1845 domprost i Westminster. Wilberforce var forkjemper for at Oxford skulle bli et religiøst lærested, og var motstander av den ungen garden av naturvitere som ønsket å studere naturvitenskap uavhengig av presteyrket. Striden toppet seg med debattene i etterkant av publiseringen av Charles Darwins Artenes opprinnelse i 1859, hvor Wilberforce sto på tradisjonalistenes side mot blant annet botanikeren Joseph Dalton Hooker og zoologen Thomas Henry Huxley.
Han ble biskop i Oxford, hvorfra han i 1869 ble forflyttet til bispedømmet Winchester.
Han døde ved fall fra hesten under et ritt i Dorking.
Anthology of American Folk Music

Anthology of American Folk Music er en antologi med seks LPer fra 1952 og inneholder 84 spor med amerikanske folk- og countryinnspillinger fra 1920- og 1930-tallet. Samlingen er kjent for sin viktige rolle for oppblomstringen av folkemusikk i USA på 1950-tallet og 1960-tallet.
Antologien ble produsert og sammensatt av Harry Smith, en eksperimentell filmskaper og folkentusiast. Musikken var på tidlig 1950-tallet ukjent for de fleste og utgivelsen bidro direkte til folkets oppmerksomhet til sjangeren samt oppblomstringen av folk music revival-bevegelsen. Innspillingene er hentet fra perioden mellom 1926 og 1932, og er inndelt i tre kategorier: ballader, sosialt og singler. Coveret til antologien viser en monokord tegnet av en engelske vitenskapsmannen Robert Fludd på 1600-tallet. Samlingen var opprinnelig utgitt av plateselskapet Folkways Records, men i 1997 ble antologien utgitt på nytt i CD-format, da av Smithsonian Institution i stedet. I 2003 listet utgivelsen på magasinet Rolling Stone sin liste over The 500 Greatest albums of all time som nummer 276.
Nord-Norge (avis)

Nord-Norge var en avis som ble etablert i Tromsø i august 1912 av Thoralf Willumsen og Frithjof Chr. Lehne. Avisens program gikk ut på å være et frisinnet organ for alle nord-norske interesser, til støtte for landsdelens næringsveier, kommunikasjoner og kulturelle liv. I kommunal-politiske spørsmål inntok bladet et frisinnet-konservativt standpunkt.
Erling Steinbø ble ansatt som redaktør og redigerte en utgave før han ble erstattet av Otto H. Munthe-Kaas. Siste utgave kom ut 31. desember 1913.
Bredgade (København)

Bygninger langs Bredgade

Den dag i dag fremstår Bredgade som en meget pompøs og imponerende gate med prektige bygninger, paléer, kirker og plasser og byr den forbipasserende på sjeldent mange flotte syn. På veien fra Kongens Nytorv ned mot Esplanaden støter man bl.a. på Sankt Annæ Plads som ble anlagt på 1700-tallet da Frederiksstaden var under oppføring. Her ligger blant annet Garnisonskirken på nummer 4. Kirken ble oppført i årene 1703–1706 under ledelse av W.F. von Platen. 
I Bredgade nr.28 ligger det Berckentinske palé som nå kalles Odd Fellow paléet. Paléet ble tegnet av Johann Gottfried Rosenberg under Nicolai Eigtveds overoppsyn og oppført i årene mellom 1751 og 1755.
Lindencrones palé ligger i nummer 26 og ble ferdigstilt av Johan Christian Conradi etter Nicolai Eigtveds tegninger i 1751. Huset ble reist for godseieren Christen Lindencrone og har 13 fag mot Bredgade og 5 fag mot Sankt Annæ Plads. Den skulpturelle utsmykkingen er det Jacob Fortling som har stått for.
På hjørnet av Dronningens Tværgade og Bredgade ligger Moltkes palé som eies av Håndværkerforeningen. Hovedbygningen ble oppført i perioden 1700–1702 ved arkitekt Ernst Brandenburger for Ulrik Frederik Gyldenløve. 
Dehns palé i Bredgade 54 huser blant annet Apotekerforeningen. Hovedbygningen ble oppført i 1751-1755 ved Johann Gottfried Rosenberg og Nicolai Eigtved.
Går man videre får man en titt på Marmorkirken og Amalienborg Slotsplads, Bernstorffs palé og Østre Landsret.
Aleksander Nevskij kirke ligger i Bredgade nr.53 og er en russisk-ortodokse kirke oppført etter initiativ av prinsesse Dagmar, Maria Feodorovna, som var datter av kong Christian IX.  Hun hadde konvertert til den ortodokse tro etter sitt giftermål med den senere Aleksander den III. Kirken ble oppført i perioden 1881–1883. 
Skt. Ansgars kirke er den katolske domkirken i Danmark og ble oppført etter tegninger av G.F. Hetsch. Den ble innviet 1. november 1842. Kirken har adresse Bredgade 64. I Bredgade 68 ligger Designmuseum Danmark som har holdt til i bygningen siden 1926. Bygningen ble opprinnelig reist som Frederiks Hospital i årene 1752-1757 etter tegninger av Nicolai Eigtved og Laurids de Thurah.
I tillegg til gatens  arkitektoniske kvaliteter finner man på gateplan en overflod av gallerier, kunst-og antikvitetshandlere og møbelforretninger. Gaten har også en stor del advokater, reklamebyråer, designere og arkitekter.
Hver dag ca. klokken 11.50 går Den Kongelige Livgarde inn i Bredgade fra Kongens Nytorv på vei mot vaktskiftet på Amalienborg klokken 12.
Guaiacolje

Guaiacolje er en parfyme brukt i såper. Oljen kommer fra trearten Bulnesia sarmientoi, også kalt palo santo (spansk for «hellig tre»). 
Guaiacolje produseres ved dampdestillasjon av ei blanding av ved og sagstøv fra palo santo. Produktet kalles av og til guaiacsement. Den halvfaste massen har en gulgrønn farge, og smelter ved 40-50º C. Når den er smeltet, kan væska kjøles ned og likevel holde seg flytende lenge. Den resulterende oljen har en mild roseduft, som ligner lukta av fioler. På grunn av denne likheten, har den av og til blitt brukt i falsk rosenolje.
Guaiacolje består hovedsakelig av 42-72 % guaiol, bulnesol, d-bulnesol, d-bulnesen, a-guaien, guaiaoksid og b-patchoulen. Oljen er ikke irriterende ved hudkontakt.
Guaiacolje ble også brukt som botemiddel mot syfilis før renessansen.
Jevgenij Sjvetsov

Meritter

Ved Paralympiske sommerleker 2012 i London deltok han i tre øvelser, og fikk gull i alle disse. På 100 meter vant han finalen, med ny paralympisk rekord på 12,08 sekunder. På 400 meter satte han ny verdensrekord for sin klasse, med tiden 53,31, og slo sølvvinner Paul Blake med nesten et sekund. Også på 800 meter satte han ny paralympisk rekord i finalen, med tiden 2:05,32, der hans landsmann Artem Arefyev kom på andreplass, og Paul Blake tredjeplass.
Sørle av Nidaros

Sørle av Nidaros (norrønt Sǫrli), død 1254, var en norsk geistlig i middelalderen. Han var erkebiskop av Nidaros fra 1253 til 1254.
Sørles foreldre og hans fødselsår er ukjent. Han ble valgt til erkebiskop etter Sigurd Eindridessons død 6. mars 1252. Ifølge pavens følgebrev fra 1253 var Sørle prest i Oslo, mens Håkon Håkonssons saga forteller at han tidligere hadde vært korsbror i Hamar. Begge deler kan være riktig.
Ifølge Håkon Håkonssons saga døde Sørle 1. mai 1254. Han rakk dermed bare å være erkebiskop i ett år.